R E P U B L I K A H R V A T S K A

OSJEČKO-BARANJSKA ŽUPANIJA

GRAD VALPOVO

GRADSKO VIJEĆE

PRIJEDLOG PROVEDBENOG PLANA UNAPREĐENJA ZAŠTITE OD POŽARA

ZA PODRUČJE GRADA VALPOVA ZA 2023. GODINU

Valpovo, siječanj 2023. godine PREDLAGATELJ:

GRADONAČELNIK

IZVJESTITELJ: STJEPAN KOŠKI

O b r a z l o ž e n j e

uz prijedlog Provedbenog plana unapređenja zaštite od požara

za područje Grada Valpova za 2023. godinu

Zakonom o zaštiti od požara („Narodne novine“, br. 92/10. i 114/22., dalje u tekstu: Zakon) uređuje se sustav zaštite od požara.

Sustav zaštite od požara podrazumijeva planiranje zaštite od požara, propisivanje mjera zaštite od požara građevina, ustrojavanje subjekata zaštite od požara, provođenje mjera zaštite od požara, financiranje zaštite od požara te osposobljavanje i ovlašćivanje za obavljanje poslova zaštite od požara s ciljem zaštite života, zdravlja i sigurnosti ljudi i životinja te sigurnosti materijalnih dobara, okoliša i prirode od požara, uz društveno i gospodarski prihvatljiv požarni rizik.

U cilju zaštite od požara poduzimaju se organizacijske, tehničke i druge mjere i radnje za otklanjanje opasnosti od nastanka požara, rano otkrivanje, obavješćivanje te sprečavanje širenja i učinkovito gašenje požara, sigurno spašavanje ljudi i životinja ugroženih požarom, sprečavanje i smanjenje štetnih posljedica požara, utvrđivanje uzroka nastanka požara te otklanjanje njegovih posljedica.

Temeljem članka 4. stavka 2. Zakona zaštitu od požara provode, osim fizičkih i pravnih osoba propisanih ovim Zakonom, i pravne osobe i udruge koje obavljaju vatrogasnu djelatnost i djelatnost zaštite i spašavanja te jedinice lokalne i područne (regionalne) samouprave, sukladno propisima kojima se uređuje područje zaštite i spašavanja.

Temeljem članka 8. Zakona svaka fizička i pravna osoba, tijelo državne vlasti te jedinica lokalne i područne (regionalne) samouprave dužni su djelovati na način kojim se ne može izazvati požar. Svaka fizička i pravna osoba, tijela državne vlasti te jedinice lokalne i područne (regionalne) samouprave dužni su provoditi mjere zaštite od požara utvrđene odredbama ovog Zakona i drugim propisima donesenim na temelju njega, planovima i procjenama ugroženosti od požara, odlukama jedinice lokalne i područne (regionalne) samouprave te drugim općim aktima iz područja zaštite od požara.

Na temelju članka 13. stavka 4. Zakona jedinice lokalne i područne (regionalne) samouprave na temelju procjene ugroženosti od požara donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze. Godišnji provedbeni plan unapređenja zaštite od požara županije donosi se uz sudjelovanje nadležne policijske uprave i vatrogasne zajednice županije.

Ukoliko Gradsko vijeće prihvati ovo obrazloženje akt bi mogao glasiti kao u prilogu.

GRADSKO VIJEĆE GRADA VALPOVA, na \_\_\_ sjednici, održanoj \_\_\_ 2023. godine, na temelju članka 13. stavka 4. Zakona o zaštiti od požara („Narodne novine“, br. 92/10. i 114/22.), članka 17. Statuta Grada Valpova („Sl. glasnik Grada Valpova“, br. 12/22.) te Procjene ugroženosti od požara i tehnološke eksplozije za područje Grada Valpova („Sl. glasnik Grada Valpova“, br. 12/19.), donosi sljedeći

**PROVEDBENI PLAN**

**unapređenja zaštite od požara za**

**područje Grada Valpova za**

**2023. godinu**

I.

U cilju unapređenja zaštite od požara na području Grada Valpova, Gradsko vijeće Grada Valpova donosi Provedbeni plan unapređenja zaštite od požara za područje Grada Valpova za 2023. godinu (u daljnjem tekstu: Provedbeni plan).

II.

U cilju unapređenja zaštite od požara na području Grada Valpova potrebno je u 2023. godini provesti sljedeće organizacijske, tehničke i urbanističke mjere:

**1. Organizacijske mjere**

* 1. Vatrogasne postrojbe

a) Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije za područje Grada Valpova osigurati potreban broj vatrogasaca.

Izvršitelj zadatka: Grad Valpovo.

b) U središnjem DVD-u Valpovo organizirati vatrogasno dežurstvo tako da se brojem vatrogasaca osigura djelotvorna i pravodobna operativnost vatrogasne postrojbe kao i cjelovita prostorna pokrivenost Grada u slučaju požara. Osigurati funkcioniranje vatrogasnog operativnoga centra sa stalnim dežurstvom i dojavom požara na telefonski broj 193 ili 112 za područje cijelog Grada zapošljavanjem profesionalnih vatrogasaca sukladno Procjeni.

Izvršitelj zadatka: Grad Valpovo i DVD Valpovo.

c) Izvršiti stručni nadzor nad stanjem opremljenosti i osposobljenosti dobrovoljnih vatrogasnih društava na području Grada Valpova.

Izvršitelj zadatka: Zapovjednik vatrogasne zajednice Grada Valpova.

1.2. Normativni ustroj zaštite od požara

Grad Valpovo ima organiziranu dimnjačarsku službu na svojem području sukladno važećim propisima. Izvršiti ispitivanje stanja dimovodnih kanala i njihovo održavanje, u svezi s time konzultirati s dimnjačarom koji je dobio koncesiju za održavanje i čišćenje dimnjaka i ložišta u naseljima te ga uključiti u nadzor kao stručnu osobu koja bi mogla registrirati većinu domaćinstava s neispravnim ili slabo održavanim dimnjacima.

Izvršitelj zadatka: dimnjačar koji je dobio koncesiju.

**2. Tehničke mjere**

* 1. Vatrogasna oprema i tehnika

a) Opremanje vatrogasnih postrojbi izvršiti sukladno važećim propisima. Za potrebe vatrogasnih postrojbi osigurati odgovarajuća spremišta za vatrogasna vozila i tehniku sa zagrijavanjem prostora.

Izvršitelj zadatka: Grad Valpovo, VZ Grada Valpova i DVD-i.

b) Opremiti središnju vatrogasnu postrojbu DVD-a Valpovo i ostale vatrogasne postrojbe na području Grada Valpova sukladno Pravilniku o minimumu tehničke opreme i sredstava vatrogasnih postrojbi („Narodne novine“, br. 43/95.) i Pravilnika o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine“, br. 91/02.).

Izvršitelj zadatka: Grad Valpovo, VZ Grada Valpova i DVD-i.

2.2. Sredstva veze, javljanja i uzbunjivanja

Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara potrebno je sukladno pravilima vatrogasne struke, osigurati dovoljan broj stabilnih, mobilnih i prijenosnih radio uređaja za potrebe vatrogasnih postrojbi. Također je potrebno u tehničkom smislu osigurati trajno učinkovito funkcioniranje vatrogasnih operativnih centara i dojave požara na broj 193 odnosno 112.

Izvršitelj zadatka: Grad Valpovo.

**3. Urbanističke mjere**

3.1. U postupku donošenja prostorno - planske dokumentacije (prvenstveno provedbene) ovisno o razini prostornih planova obvezno je primijeniti mjere zaštite od požara sukladno važećim propisima. Urbanističkim planovima riješiti pristupe vatrogasnim vozilima do svih objekata i osigurati pravilan razmještaj građevina radi sprječavanja prenošenja požara sa jedne građevine na druge građevine.

Izvršitelj zadatka: Grad Valpovo.

3.2. U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

Izvršitelj zadatka: Grad Valpovo i pravne osobe koje upravljaju javnim cestama.

3.3. Za gašenje požara potrebno je osigurati minimalno potrebne količine vode za gašenje požara i tlak u hidrantskoj mreži, sukladno važećim propisima.

Izvršitelj zadatka: Grad Valpovo i Dvorac d.o.o. Valpovo.

3.4. Hidrantsku mrežu nužno je u potpunosti uskladiti s važećim propisima. Izraditi projektno tehničku dokumentaciju za rekonstrukciju hidrantske mreže u Gradu Valpovu, postaviti potreban broj hidranata, označiti i dovesti u ispravno stanje.

Izvršitelj zadatka: Grad Valpovo i Dvorac d.o.o. Valpovo.

**4. Organizacijske i administrativne mjere zaštite od požara na otvorenom prostoru**

4.1. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara u razdoblju od 1. travnja do 30. rujna. Kontinuirano provoditi izvješćivanje pučanstva putem lokalne radio postaje Hrvatski radio Valpovština, letaka i sl. o provođenju preventivnih mjera zaštite od požara na otvorenom prostoru.

Izvršitelj zadatka: Grad Valpovo i Vatrogasna zajednica Grada Valpova.

4.2. Koristiti sve oblike javnog priopćavanja (radio, televizija, tisak, plakati, letci i slično), sustavno i redovito obavještavati i upozoravati stanovništvo na potrebu provođenja preventivnih mjera zaštite od požara.

Izvršitelj zadatka: Grad Valpovo i Vatrogasna zajednica Grada Valpova.

4.3. Organizirati savjetodavne sastanke sa svim sudionicima i obveznicima provođenja zaštite od požara, a prvenstveno: vlasnicima šumskih površina, vlasnicima i korisnicima poljoprivrednoga zemljišta, stanovnicima naselja seoskog karaktera koji se pretežito bave poljoprivrednom djelatnošću, šumskim i poljoprivrednim inspektorima, te inspektorima zaštite od požara PU Osječko-baranjske, u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

Izvršitelj zadatka: Grad Valpovo.

4.4. Provoditi sve mjere propisane gradskim aktima u cilju uređivanja i održavanja rudina, živica i međa, poljskih putova i kanala sukladno važećim propisima.

Izvršitelj zadatka: Grad Valpovo.

4.5. Obavezno je redovito čišćenje vodotoka i melioracijskih kanala od biljnog i komunalnog otpada.

Izvršitelj zadatka: Hrvatske vode za regulacijske i zaštitne vodne građevine te za

građevine za osnovnu melioracijsku odvodnju.

4.6. Zdenci i ostale prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putovi za vatrogasna vozila održavati prohodnima.

Izvršitelj zadatka: Grad Valpovo, Dvorac d.o.o. Valpovo,

fizičke i pravne osobe koji su vlasnici zemljišta na kojim se nalaze

pričuve vode za gašenje požara.

4.7. U slučaju nastajanja požara na otvorenom prostoru, pravne osobe čije su građevine ili uređaji locirani u neposrednoj blizini požara dužne su dati na raspolaganje svoju opremu i mehanizaciju za potrebe radova na sprječavanju širenja požara ili za njegovo gašenje.

Izvršitelj zadatka: pravne osobe čije su građevine ili uređaji u neposrednoj blizini

požara.

4.8. Obavezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obavezno čišćenje zemljišnoga pojasa uz ceste od lako zapaljivih tvari, odnosno onih tvari koje bi mogle izazvati požar ili omogućiti odnosno olakšati njegovo širenje.

Izvršitelj zadatka: Grad Valpovo, Urbanizam d.o.o. Valpovo,

Cesting d.o.o. Osijek, Hrvatske ceste d.o.o. Zagreb,

Uprava za ceste Osječko-baranjske županije.

4.9. Obavezno je čistiti pojas uz željezničku prugu od lako zapaljivih tvari, odnosno tvari koje bi mogle izazvati požar i omogućiti njegovo širenje.

Izvršitelj zadatka: HŽ Infrastruktura d.d. Zagreb.

III.

Nadležno upravno tijelo Grada Valpova upoznat će sa sadržajem ovog Provedbenog plana sve pravne subjekte koji su istim predviđeni kao izvršitelji pojedinih zadataka.

IV.

Sredstva za provedbu obveza Grada Valpova koje proizlaze iz ovog Provedbenog plana osigurat će se do visine utvrđene Proračunom Grada Valpova za 2023. godinu.

V.

Provedbeni plan unapređenja zaštite od požara Grada Valpova za 2023. godinu donosi se na temelju Provedbenog plana Osječko-baranjske županije za 2023. godinu.

VI.

Grad Valpovo jednom godišnje razmatra izvješće o stanju provedbe Provedbenog plana.

VII.

Ovaj Provedbeni plan bit će objavljen u „Službenom glasniku Grada Valpova“.

GRADSKO VIJEĆE GRADA VALPOVA

KLASA: 245-01/23-01/\_\_\_

URBROJ: 2158-7-1-23-\_\_\_ PREDSJEDNIK GRADSKOG VIJEĆA

Valpovo, \_\_\_ 2023. godine Igor Uranjek, v. r.